L-UE qed tikkonsolida l-offerta finanzjarja tagħha biex tappoġġa l-investiment u l-ħolqien tal-impjiegi fl-Unjoni b'mod aktar effettiv. L-ambaxxaturi għall-UE approvaw il-pożizzjoni tal-Kunsill dwar proposta tal-Kummissjoni li tiġbor flimkien taħt programm wieħed l-14-il strument finanzjarju differenti attwalment disponibbli biex jappoġġaw l-investiment fl-UE . Il-qbil jeskludi kwistjonijiet dwar il-baġit jew orizzontali li bħalissa qed jiġu diskussi bħala parti min-negozjati dwar il-qafas finanzjarju pluriennali (QFP) li jmiss tal-UE għall-perjodu mill-2021 sal-2027. Il-pożizzjoni miftiehma llum ser isservi lill-Presidenza bħala l-bażi għan-negozjati tagħha mal-Parlament Ewropew li huma maħsuba li jibdew mill-aktar fis possibbli. Il-Kunsill ikompli l-ħidma kostruttiva dwar il-post tas-Segretarjat tal-Kumitat ta' Investiment. L-Ewropa teħtieġ aktar investiment biex tappoġġa t-tkabbir u l-impjiegi. Il-programm InvestEU ser ikollu rwol sinifikanti billi jgħin fil-finanzjament ta' proġetti ta' infrastruttura ambizzjużi u estensivi. Jeħtieġ li niżguraw li kemm jista' jkun setturi u reġjuni fl-Ewropa jkunu jistgħu jibbenefikaw mill-programm. Eugen Teodorovici, ministru għall-finanzi tar-Rumanija L-għan ta' InvestEU huwa li jħeġġeġ il-parteċipazzjoni ta' investituri pubbliċi u privati f'operazzjonijiet ta' finanzjament u investiment billi jipprovdu garanziji mill-baġit tal-UE biex jindirizzaw nuqqasijiet u sitwazzjoni ta' investiment mhux ottimali. Skont il-pożizzjoni tal-Kunsill, din il-garanzija tal-UE hi maqsuma fil-fergħat ta' politika li ġejjin: infrastruttura sostenibbli riċerka, innovazzjoni u diġitalizzazzjoni; investiment soċjali u ħiliet. InvestEU jibni fuq is-suċċess tal- fond Ewropew għall-investimenti strateġiċi (FEIS) li ġie varat f'Lulju 2015 biex jagħti spinta lill-investiment u jistimula t-tkabbir ekonomiku u l-impjiegi fl-UE, fi żmien meta l-Ewropa kienet għadha qiegħda tirkupra mill-kriżi finanzjarja u ekonomika. sieħeb ewlieni ser ikun il-Grupp tal-Bank Ewropew tal-Investiment (BEI) li implimenta u mexxa l-FEIS. Barra minn hekk, banek promozzjonali nazzjonali u istituzzjonijiet finanzjarji internazzjonali attivi fl-Ewropa ser ikollhom aċċess dirett għall-garanzija tal-UE. It-test tal-Kunsill jipprevedi wkoll il-possibbiltà li l-istati membri jgħaddu ċerti fondi tal-politika ta' koeżjoni allokati lilhom lill-fond InvestEU, u b'hekk iżidu mal-proviżjonament tal-garanzija tal-UE. Fir-rigward tal-arranġamenti ta' governanza, il-Kunsill qabel dwar struttura differenti għall-programm InvestEU meta mqabbel mal-FEIS . Filwaqt li għadha tirrifletti r-rwol ċentrali u l-kompetenza esperta tal-BEI, din tqis ukoll il-fatt li l-programm il-ġdid ser ikun punt ta' servizz waħdieni għall-istrumenti kollha eżistenti u li sħab oħrajn inkarigati mill-implimentazzjoni apparti l-BEI ser ikollhom il-possibbiltà ta' aċċess dirett għall-garanzija tal-UE. Skont il-pożizzjoni tal-Kunsill, il-programm InvestEU għandu jiġi rregolat minn: bord ta' tmexxija , magħmul minn erba' rappreżentanti tal-Kummissjoni, tliet rappreżentanti tal-BEI u żewġ rappreżentanti ta' sħab oħrajn inkarigati mill-implimentazzjoni, li jkollhom ir-responsabbiltà li jiddeterminaw il- gwida strateġika u operazzjonali għal InvestEU. bord konsultattiv magħmul minn rappreżentanti tas-sħab inkarigati mill-implimentazzjoni u rappreżentanti tal-istati membri u li jipprovdi pariri lill-Kummissjoni u lill-bord ta' tmexxija. fuq in-naħa tal-finanzjament u l-investiment, kumitat tal-investiment magħmul minn esperti indipendenti u responsabbli biex jipprovdu kompetenza esperta esterna fil-valutazzjonijiet tal-investiment marbuta ma' proġetti. Il-passi li jmiss Il-Parlament Ewropew adotta l-pożizzjoni tiegħu dwar InvestEU fis-16 ta' Jannar 2019. Fuq il-bażi ta' dan il-mandat ta' negozjar parzjali, il-presidenza ser tiftaħ in-negozjati mal-Parlament Ewropew malajr kemm jista' jkun. Test tal-mandat ta' negozjar parzjali Din ir-riżorsa bħalissa hi disponibbli biss bil-lingwa jew il-lingwi li ġejjin: